Alianza Progresista de Socialistas e Demócratas

A **Alianza Progresista de Socialistas e Demócratas** ou **S&D** é o grupo europarlamentario socialdemócrata do Parlamento Europeo. Ao longo da historia sempre foi un dos dous grupos maioritarios da Eurocámara. A maior parte dos seus eurodeputados pertencen a formacións que son, á súa vez, membros do Partido Socialista Europeo.

## Historia 
O 23 de xuño de 1953 creouse o primeiro Grupo dos Socialistas, así chamado, que reunía os partidos socialdemócratas da  Asemblea Común da Comunidade Europea do Carbón e do Aceiro, a predecesora do Parlamento Europeo. Este primeiro Grupo dos Socialistas tivo a súa primeira oficina en Luxemburgo.

Ao longo da historia o grupo parlamentario foi mudando o seu nome. Dese primeiro Grupo dos Socialistas pasouse a Grupo Socialista coa creación do Parlamento Europeo en 1958, denominación que conservou ata 1993, cando mudou a Grupo do Partido dos Socialistas Europeos. Regresou a Grupo Socialista en 2004 e finalmente pasou a ser Alianza Progresista de Socialistas e Demócratas en 2009. Moitos dos eurodeputados do S&D son tamén membros de partidos que pertencen ao Partido Socialista Europeo, pero non todos. Tamén existen outras formacións socialdemócratas que, sen pertenceren ao PSE, achegan os seus parlamentarios ao S&D.

Dende que hai eleccións directas ao Parlamento Europeo, o S&D, e as súas denominacións anteriores, foron o grupo maioritario durante a maior parte do tempo. Así foi entre 1979 e 1999 onde foi medrando progresivamente do 27,6%, ao 29,9%, ao 34,7% e ao 34,9% dos parlamentarios en cada unha das eleccións sucesivas. Pero nas eleccións ao Parlamento Europeo de 1999 produciuse o primeiro gran retroceso, ao descer ao 28,8% dos escanos e, o que é máis importante, pasar a ser segunda forza. Esa baixa progresiva mantívose durante dous lustros máis, ao caer ao 28,3% e 25% respectivamente nos comicios de 2004 e de 2009.

### Cargos de relevancia 
O grupo socialdemócrata proveu de moitos dos grandes persoeiros da política europea. Así, deu oito presidentes do Parlamento Europeo (ou dos seus equivalentes anteriores): o belga Paul Henri Spaak (1952-54), que ademais foi o presidente inaugural da Asemblea Común da CECA; o alemán Walter Behrendt (1971-1973); o francés Georges Spénale (1975-77); o neerlandés Piet Dankert (1982-84); o español Enrique Barón (1989-92); o alemán Klaus Hänsch 1994-97); o español Josep Borrell (2004-07); e o de novo alemán Martin Schulz (2012-14).

Ademais, tamén pertenceron ao S&D catro presidentes da Comisión Europea: o neerlandés Sicco Mansholt, durante nove meses entre 1972 e 1973, o británico Roy Jenkins de 1977 a 1981, o francés Jacques Delors, que foi o presidente da Comisión Europea que máis ocupou ese cargo ao estar unha década entre 1985 e 1995, e o español Javier Marín, que estivo no posto unicamente durante seis meses e de forma interina en 1999.

## Organización 
O S&D ten un presidente e un grupo de vicepresidentes, ademais dun tesoureiro e dun secretario-xeral.

Os presidentes do grupo do S&D foron:

## Parlamentarios 
Esta foi a composición inicial do grupo parlamentario do S&D, logo de cada unha das eleccións. Con posterioridade ás eleccións producíronse cambios, ademais de que os países entrantes recibían unha cota de europarlamentarios antes de que se producisen os comicios.

## Notas 
## Véxase tamén 
### Ligazóns externas 
* Web oficial do Grupo